《书饮客言》
宋代·李复

御史在前执法后，先生饮酒不濡口。
脱巾露顶两脚赤，先生饮酒不论石。
试问先生饮何如，举手指腹此谁测。
东家闭门强偪仄，刻骨胶筋束形迹。
一生寂寞养声光，谁肯回头顾枯魄。
南邻矜夸尚驰鹜，平明跨马朝天去。
车从导骑如云屯，谤辱丘山盈后路。
赐铜铸钱终饿死，深居巷内还逢虎。
高天苍苍地茫茫，与君举首望八荒。
人生优游本无事，自置冰炭毒肺肠。
鹏飞鷃跃何高卑，菌短椿寿何彭殇。
百年倏忽不再得，争夺纷纷世界仄。
浑沌不凿人不死，但知饮酒志愿毕。
东方明星高，西山江水流。
明星却回江不断，与君常醉消白头。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。